
A bürokrácia és a holokauszt kapcsolata

Dolgozatomban arra a kérdésre kerestem a választ, hogy melyek voltak azok a főbb tényezők, amelyek a holokauszt jelenségét Magyarországon kiváltották.
Ennek megválaszolására, segítségül jeles gondolkodók műveit hívtam, amelyek közül, az általam vizsgált nézőpontok tekintetében - véleményem szerint - Bauman elmélete kiemelkedik. Bauman álláspontja alapján, a holokausztot kiváltó legfőbb okként, a bürokrácia nevezhető meg, a bürokrácia, mint egyedüli főszereplő mellett érvel. Ez azonban, az én meglátásom szerint, nem állja meg a helyét a magyar eseményekre vonatkoztatva.
Kutatásomat valamint Bauman állításának cáfolatát, a vonatkozó szakirodalmak felhasználásával és a témában releváns levéltári dokumentumok és korabeli hírlapok feldolgozásával kívánom alátámasztani. Az általam vizsgált okmányok és cikkek alapján arra a megállapításra jutottam, hogy a magyarországi holokauszt legfőbb előidézőjeként, nem a bürokrácia, hanem az antiszemitizmus nevezhető meg, amely részletes kifejtésre került a dolgozat vonatkozó fejezeteiben.
Véleményem szerint, a holokauszt megvalósulásához vezető legjelentősebb tényező az volt, hogy Magyarország társadalma antiszemita érzülettel rendelkezett, így képes volt befogadni a németek fajelméletét. Ezt pedig alátámasztja, hogy Magyarország mozgósította közigazgatási apparátusát és hivatalnoki rétegét a zsidó ügyek rendezése érdekében.
Meglátásom alapján, a politika jelentős mértékben befolyásolta az 1944-es eseményeket, amelynek vezérfonalai a Magyarországon folytatott aktuálpolitikában is megtalálhatóak. Avizsgált korszakról elmondható, hogy az antiszemitizmust, mint a hatalom megszerzésére alkalmas eszközt használták, amelyekkel hatalmas tömegeket voltak képesek mozgósítani. Párhuzamot abban a tekintetben látok napjaink belpolitikájával kapcsolatban, hogy a gazdasági válságot követően, jelentős szerephez jutott a szélsőjobboldal, antiszemita nézeteinek propagálásával. A kirekesztő-politika pedig kiváló eszközként szolgál egy közös ellenségkép kialakítására, akárcsak a holokauszt idején hazánkban, valamint az antiszemita nézeteket elfogadó államokban.
Felvetődik tehát a kérdés, hogy a radikális nézetek ilyen, kézzelfogható megnyilvánulása, mennyiben vetíti előre, egy esetleges újabb holokauszt bekövetkezését.
Reményeim szerint, a mai modern társadalom, attól függetlenül, hogy a politikában mennyire csalódott, képes gátat szabni a szélsőjobboldal minden olyan irányú törekvésének, amely egy újabb tragikus eseménysorozathoz vezetne.



